19/6/22

רגע היסטורי בענף המלונאות – ראשוני העובדים הפיליפינים הגיעו לארץ

במהלך חודש יוני, נחתו בישראל קרוב ל 200 עובדים ראשונים מהפיליפינים שישתלבו בעבודה בענף המלונאות בעיקר במקצועות החדרנות והניקיון.

במסגרת תיקון החלטת ממשלה שהתקבלה בסוף 2021, החלו להגיע ראשוני העובדים מפיליפינים, שישתלבו בענף המלונאות. הסבב הראשון הינו של 500 עובדים ומיד אחריו 300 נוספים. המכסה תושלם עם 1,200 נוספים ותעמוד על סה"כ 2000 עובדים פיליפינים שיועסקו בענף.

נציין, כי החלטת הממשלה הראשונה אשר אישרה את העסקתם של עובדים זרים בענף המלונאות, התקבלה בשנת 2018. ערב פרוץ מגיפת הקורונה, היו אמורים להגיע לישראל 2000 עובדים, אך הדבר בוטל על רקע המשבר העמוק אליו נכנס העולם.

הגעתם של העובדים כעת נועדה לתת פתרון למשבר כ"א הקיצוני הפוקד את הענף. הודות למאמציו של שר התיירות, יואל רזבוזוב ושיתוף פעולה עם רשות ההגירה, התאפשרה כעת הגעתם של העובדים לישראל, רגע לפני עונת השיא בענף, הקיץ.

את פניהם של העובדים הפיליפינים הראשונים בנתב"ג, קיבל שגריר הפליפינים בישראל, מר אלברטו מקירוג, ראש מנהל עובדים זרים ברשות האוכלוסין וההגירה, עו"ד ענבל משש, סמנכ"ל התאחדות המלונות, יואב בכר וכן נציגי המלונות שבאו לקלוט את עובדיהם החדשים.

אבי ניסנקורן, נשיא התאחדות המלונות: "עבורנו זהו רגע מרגש והיסטורי. הגעתם של העובדים הזרים לקראת תקופת השיא בקיץ, נותנת פתרון מסוים למחסור כ"א החמור שהיקשה על התאוששות הענף מאז משבר הקורונה. אני מקווה שבקרוב מאוד תושלם מכסת העובדים הפיליפינים ל-2000 עובדים ומבקש להודות לשר התיירות, יואל רזבוזוב על מאמציו לסייע בהבאתם של העובדים לישראל."

עוד יש לציין שבאילת הושלמה החלטת ממשלה להעלות את כמות העובדים הירדנים ל 2,000 עובדים שיחזרו להיות חד יומיים החל מ 1/8/22.

בנוסף, הענף קיבל לאחרונה תוספת היתרים לעובדים פלשתינאים אשר עומדים על 2,000 עובדים.

כך התייצב הענף על 6,000 עובדים זרים ובכך יוכלו מנהלי המלונות להתפנות ולטפל בגיוס ושימור של עובדים ישראליים שמאיישים את שאר המשרות בענף ועל כך גאוותנו.

בברכה

יואב